OBRAZLOŽENJE NACRTA PRIJEDLOGA ODLUKE O IZMJENAMA I DOPUNI ODLUKE O KORIŠTENJU POVRŠINA JAVNE NAMJENE I NEKRETNINA U VLASNIŠTVU GRADA RIJEKE ZA POSTAVU PRIVREMENIH OBJEKATA, REKLAMNIH I OGLASNIH PREDMETA TE DRUGE OPREME I UREĐAJA

Odlukom o korištenju površina javne namjene i nekretnina u vlasništvu Grada Rijeke za postavu privremenih objekata, reklamnih i oglasnih predmeta te druge opreme i uređaja ("Službene novine Grada Rijeke broj 4/19 i 14/23; u daljnjem tekstu: važeća Odluka) uređeni su uvjeti i način korištenja i privremenog korištenja površina javne namjene, nekretnina u vlasništvu Grada Rijeke te zemljišta u vlasništvu Grada za gospodarske i druge svrhe, za postavljanje privremenih objekata, reklamnih i oglasnih predmeta te druge opreme i uređaja.
Važeću Odluku donijelo je Gradsko vijeće Grada Rijeke temeljem članka 35. Zakona o vlasništvu i drugim stvarnim pravima ("Narodne novine" broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14i 81/15 – pročišćeni tekst) i članka 104. Zakona o komunalnom gospodarstvu („Narodne novine“ broj 68/18 i 110/18). 

Prije svega, važno je pojasniti da se predmetna Odluka nadovezuje na opći akt Grada Rijeke kojim se određuju uvjeti i postupak za postavljanje navedenih predmeta, odnosno na Pravilnik o uvjetima i postupku za postavljanje reklamnih i oglasnih predmeta, privremenih objekata i predmeta, ugostiteljskih terasa te druge opreme i uređaja na području grada Rijeke („Službene novine Grada Rijeke“ broj 14/23). Također, ista se nadovezuje i na opći akt Grada Rijeke kojim se određuju lokacije kioska i pokretnih naprava, odnosno na Odluku o lokacijama kioska i pokretnih naprava putem kojih se obavlja trgovina na malo izvan prodavaonica i tržnica i ugostiteljska djelatnost na površini javne namjene na području grada Rijeke („Službene novine Grada Rijeke“ broj 14/23).

Dakle, detaljne odredbe o vrstama, sadržaju i oblikovanju reklamnih i oglasnih predmeta, privremenih objekata i predmeta, ugostiteljskih terasa te druge opreme i uređaja, uvjeti za njihovo postavljanje na području grada te lokacije kioska i pokretnih naprava putem kojih se obavlja trgovina na malo izvan prodavaonica i tržnica i ugostiteljska djelatnost na površini javne namjene uređeni su spomenutim Pravilnikom i Odlukom, dok se važeća Odluka odnosi na sam način na koji se isto daje na korištenje. 

S time u vezi, važeća Odluka sadrži odredbe kojima se uređuje davanje na korištenje površine javne namjene, nekretnine u vlasništvu Grada i pokretnine putem javnog natječaja, posebne odredbe o natječaju za postavljanje privremenih objekata za organiziranje manifestacija u povodu božićnih blagdana, kao i odredbe vezane za iznimno, privremeno korištenje površine javne namjene, nekretnine u vlasništvu Grada ili pokretnine. Također, važeća Odluka sadrži i odredbe vezane uz naknadu za korištenje navedenog.

Stručne službe Grada Rijeke u pogledu akata koji su u njihovoj nadležnosti kontinuirano prate okolnosti u praksi te predlažu izmjene i dopune općih akata u slučajevima kada se uoči da bi iste bile potrebne i svrsishodne. Tako su u razdoblju od stupanja na snagu Odluke do danas uočene potrebe za uvođenjem određenih promjena uslijed brojnih situacija s kojima su se stručne službe Grada Rijeke svakodnevno susretale u primjeni Odluke, a sve sa svrhom iznalaženja što praktičnijih i svrsishodnijih rješenja, usklađenih sa ciljevima i politikama Grada Rijeke. 
Uz članak 1. Ovom odredbom predlaže se u članku 1. Odluke dodati odredbu kojom se određuje korištenje pojmova s rodnim značenjem, odnosno da se izrazi koji se koriste u Odluci, a imaju rodno značenje, odnose jednako na muški i ženski rod.

Uz članak 2. Ovom odredbom predlaže se u članku 7. stavku 5. Odluke umjesto dosadašnjeg preciznog navođenja naziva upravnih odjela iz kojih Gradonačelnik imenuje članove i zamjenike članova Povjerenstva, upravne odjele navesti opisno, odnosno predlaže se da stalni sastav Povjerenstva čine tri člana te isti broj zamjenika, po jedan član iz upravnog tijela nadležnog za poslove komunalnog gospodarstva (u daljnjem tekstu: Odjel), upravnog tijela nadležnog za poslove urbanizma i prostornog uređenja te upravnog tijela nadležnog za poslove gospodarstva. 

Uz članak 3. Ovom odredbom predlaže se u članku 19.a stavku 6. umjesto dosadašnjeg preciznog navođenja naziva upravnih odjela iz kojih Gradonačelnik imenuje članove i zamjenike članova Povjerenstva, upravne odjele navesti opisno, odnosno predlaže se da Povjerenstvo iz stavka 4. čini sedam članova te isti broj zamjenika, i to dva člana iz upravnog tijela nadležnog za poslove  urbanizma i prostornog uređenja, jedan član iz upravnog tijela nadležnog za poslove  Gradonačelnika, jedan član iz upravnog tijela nadležnog za poslove gospodarstva, jedan član iz upravnog tijela nadležnog za poslove kulture, jedan član iz Odjela, i jedan član iz Turističke zajednice Grada. 
Radi jasnoće u primjeni, a s obzirom da je riječ o drugim izmjenama i dopuni važeće Odluke, predlaže se navedeni članak izmijeniti u cijelosti.

Uz članak 4. Ovom odredbom predlaže se izmijeniti članak 19.b stavak 2., odnosno što tekst natječaja za dodjelu površina javne namjene za organiziranje manifestacija u povodu božićnih blagdana mora sadržavati, na način da se brišu točke 11. i 12. koje se odnose na naznaku obveze podnošenja opisa cjelokupnog koncepta programa lokacije (vizualizacija i prezentacija programa i uređenja / prigodnog ukrašavanja lokacije) u pisanom obliku u boji i/ili pohranjeno na uređaju za digitalnu pohranu podataka - CD-u, USB-u i slično te naznaku obveze podnošenja troškovnika (projekcija troškova i očekivanih prihoda). Navedeno se ocjenjuje potrebnim budući da određene lokacije koje su predmetom natječaja ne moraju nužno podrazumijevati organiziranje različitih programa. S druge strane, za lokacije za koje će u natječaju biti predviđeno održavanje programa, isto se i nadalje može tražiti u samom tekstu natječaja, sukladno odredbi članka 19.b stavka 2. točki 20. u kojoj je navedeno kako tekst natječaja može sadržavati i druge uvjete i napomene osim onih koji su utvrđeni u članku 19.b stavku 2. točkama 1. do 19. Odluke.
Nadalje, isto tako brisan je dio odredbe članka 19.b stavka 2. točke 16., u kojem je navedeno da je ponuditelj dužan snositi troškove priključka na odgovarajuću infrastrukturu. Naime, ubuduće bi Grad snosio trošak priključenja na odgovarajuću infrastrukturu, dok bi ponuditelj snosio troškove stvarne potrošnje budući da se ocjenjuje svrsishodnim da Grad osigura sve potrebne uvjete da korisnik može odmah započeti s obavljanjem djelatnosti. 

Konačno, u članku 19.b dodaje se novi stavak 3. u kojem je sadržana naknada za dodjelu površina javne namjene za organiziranje manifestacija u povodu božićnih blagdana, odnosno radi preciznosti i jednostavnosti u primjeni odredbe vezane uz ovu naknadu premještene su unutar glave na koju se ona odnosi, dok sama naknada ostaje istovjetna.
Radi jasnoće u primjeni, a s obzirom da je riječ o drugim izmjenama i dopuni važeće Odluke, predlaže se navedeni članak izmijeniti u cijelosti.

Uz članak 5. Ovom odredbom predlaže se u članku 20. dosadašnji rok privremenog korištenja od 10 dana ili sedam dana izmijeniti u rok od 15 dana tijekom jednog mjeseca. Naime, u praksi je zamijećeno da određeni broj korisnika podnosi zahtjeve kojima predlaže dulji period privremenog korištenja površine javne namjene. Budući da je priroda ovakve vrste korištenja površina javne namjene privremena, rok svakako mora biti privremenog i ograničenog karaktera, međutim produživanjem perioda u odnosu na važeću Odluku izlazi se u susret korisnicima. 
Nadalje, odredbom članka 20.  iz važeće Odluke propisano je da se privremeno korištenje može odobriti za postavljanje ugostiteljskih terasa na rok do jedne godine. Navedena odredba predlaže se precizirati na način da se definira da se privremeno korištenje može odobriti za postavljanje ugostiteljskih terasa za ugostiteljske objekte u kojima se obavlja djelatnost na rok do jedne godine. Dakle, ne mijenja se duljina trajanja, ali se precizira da se isto odnosi na ugostiteljske objekte u kojima se obavlja djelatnost kako bi bilo jasno da je korištenje ugostiteljske terase povezano s objektom u kojem se obavlja djelatnost. 

Konačno, predlaže se predvidjeti da se privremeno korištenje površine javne namjene može odobriti za postavu privremenih objekata i reklamnih predmeta različitih od onih navedenih u člancima 2. i 3. Odluke, uz suglasnost upravnog tijela nadležnog za poslove urbanizma i prostornog uređenja.

Naime, zahtjevi za privremeno korištenje površine javne namjene često se odnose na različita sportska, tehnička, kulturna, aktivistička, humanitarna i druga događanja za koja korisnici traže postavu drugih objekata i predmeta od onih navedenih u člancima 2. i 3., primjerice prezentaciju kreacija umjetničkih škola, postavu ograđenog prostora za pse ili mačke od strane udruga koje se brinu o napuštenim životinjama i slično. Takva događanja od koristi su za zajednicu te se stoga smatra da je isto svrsishodno održavati, ali da je istovremeno radi poštivanja urbanističke i estetske vrijednosti prostora potrebno za postavu objekata koji nisu posebno regulirani člancima 2. i 3. zatražiti suglasnost upravnog tijela nadležnog za poslove urbanizma i prostornog uređenja. U slučajevima kada bi takva postava bila naplatna, naknada bi se utvrdila u iznosu kao za prezentaciju proizvoda, što je regulirano člankom 29. Odluke gdje se kao kategorija navodi „Prezentacija proizvoda i privremeni objekti i predmeti za koje je izdana suglasnost upravnog tijela nadležnog za poslove urbanizma i prostornog uređenja“.
Radi jasnoće u primjeni, a s obzirom da je riječ o drugim izmjenama i dopuni važeće Odluke, predlaže se navedeni članak izmijeniti u cijelosti.

Uz članak 6. 
Ovim člankom predlaže se u članku 25. Odluke uvesti nova kategorija kioska u vlasništvu Grada Rijeke kao novina u Odluci. Naime, Gradu Rijeci je u budućem razdoblju u planu nabaviti kioske te iste postaviti na površinama javne namjene na određenim dijelovima grada, kako bi se unificirao njihov izgled i postigao veći stupanj estetskog oblikovanja prostora. Same lokacije za postavu tih kioska utvrdile bi se posebnim aktom, a ovim aktom se uvodi nova kategorija cijene kako bi se predvidjela mogućnost da bi se po ispunjenju svih uvjeta mogao raspisati javni natječaj za njihovo korištenje. U naravi je korištenje takvih objekata usporedivo sa zakupom poslovnih prostora, budući da korisnici ne bi postavljali vlastite objekte, već bi koristili objekte – kioske koje je sam Grad postavio, a oni sami bi ih eventualno dodatno uredili u smislu svega potrebnog za obavljanje djelatnosti, stoga se predlaže da početne cijene za takav natječaj budu utvrđene usporedivo cijenama u važećoj Odluci o zakupu poslovnih prostora i pripadajućem Pravilniku za II. grupu djelatnosti sukladno Nacionalnoj klasifikaciji djelatnosti (trgovina na veliko i malo; smještaj te priprema i usluživanje hrane; telekomunikacije, računalno programiranje, savjetovanje, računalna infrastruktura i ostale informacijske uslužne djelatnosti; ostale uslužne djelatnosti; opskrba električnom energijom, plinom, parom i klimatizacija). Odredba članka 25. predviđa i iznimku kod visine naknade za korištenje površine javne namjene za postavljanje privremenih objekata na području plaža (izvan pomorskog dobra) u razdoblju u kojem se ne obavlja djelatnost te se predlaže da se ona odnosi i na pokretne naprave, uz kiosk i ugostiteljsku terasu. 

Radi jasnoće u primjeni, a s obzirom da je riječ o drugim izmjenama i dopuni važeće Odluke, predlaže se navedeni članak izmijeniti u cijelosti.

Uz članak 7. Kako je navedeno u obrazloženju uz članak 5., izmjenama Odluke predlaže se predvidjeti da se privremeno korištenje površine javne namjene može odobriti za postavu privremenih objekata i reklamnih predmeta različitih od onih navedenih u člancima 2. i 3. Odluke, uz suglasnost upravnog tijela nadležnog za poslove urbanizma i prostornog uređenja. Kako bi se ta kategorija mogla i naplatiti u slučajevima kada bi ista bila naplatna, potrebno je utvrditi i iznos naknade. Naknada bi se stoga utvrdila u iznosu kao za prezentaciju proizvoda, što je regulirano člankom 29. Odluke. Stoga se ovom odredbom predlaže izmijeniti članak 29. stavak 1. točku 3. Odluke na način da se uvodi kategorija „Prezentacija proizvoda i privremeni objekti i reklamni predmeti za koje je izdana suglasnost upravnog tijela nadležnog za poslove urbanizma i prostornog uređenja“, dok sama naknada ostaje istovjetna kao i dosadašnja naknada za prezentaciju proizvoda.

Radi jasnoće u primjeni, a s obzirom da je riječ o drugim izmjenama i dopuni važeće Odluke, predlaže se navedeni članak izmijeniti u cijelosti.
Uz članak 8. Odredbom članka 30. stavka 2. predloženo je da se opisno navede naziv upravnog tijela nadležnog za poslove Gradonačelnika.
Uz članak 9. Predloženom odredbom propisuje se stupanje na snagu predložene Odluke.

